ROZHODNUTIE RADY
z 22. novembra 2004
o podpísaní v mene Európskeho spoločenstva a predbežnom uplatňovaní dohody formou výmeny listov o predĺžení doby platnosti protokolu, ktorý stanovuje príležitosti rybolovu a finančný príspevok podľa dohody uzatvorenej medzi Európskym hospodárskym spoločenstvom a Komorskou federatívnou islamskou republikou o rybolove v komorských vodách, na obdobie od 28. februára do 31. decembra 2004
(2005/76/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 37 spolu s jej článkom 300 ods. 2,
so zreteľom na návrh Komisie,
keďže:
(1)
V súlade s dohodou medzi Európskym hospodárskym spoločenstvom a Komorskou federatívnou islamskou republikou majú obe zmluvné strany pred skončením lehoty platnosti protokolu, pripojeného k dohode (1), začať rokovania s cieľom stanoviť, na základe spoločnej dohody, obsah protokolu pre nasledujúce obdobie a v prípade potreby zmeny a doplnenia alebo dodatky, ktoré sa majú vykonať v prílohe.
(2)
Obe zmluvné strany sa do skončenia rokovaní o zmenách a doplneniach protokolu rozhodli predĺžiť dobu platnosti súčasného protokolu schváleného nariadením (ES) č. 1439/2001 (2) na obdobie od 28. februára 2004 do 31. decembra 2004 na základe dohody vo forme výmeny listov.
(3)
Na základe tejto výmeny listov môžu rybári Spoločenstva loviť v období od 28. februára 2004 do 31. decembra 2004 vo vodách, ktoré podliehajú komorskej zvrchovanosti alebo súdnej právomoci.
(4)
Aby sa zabránilo prerušeniu rybolovu plavidiel Spoločenstva, je nevyhnutné, aby predĺženie nadobudlo platnosť čo najskôr. Je preto vhodné podpísať dohodu formou výmeny listov, s výhradou jej konečného uzatvorenia Radou.
(5)
Mal by sa potvrdiť spôsob rozdeľovania príležitostí rybolovu pre jednotlivé členské štáty podľa protokolu, ktorého platnosť sa predlžuje,
ROZHODLA TAKTO:
Článok 1
Podpísanie dohody formou výmeny listov o predĺžení doby platnosti protokolu, ktorý stanovuje príležitosti rybolovu a finančný príspevok podľa dohody medzi Európskym hospodárskym spoločenstvom a Komorskou federatívnou islamskou republikou o rybolove v komorských vodách, na obdobie od 28. februára 2004 do 31. decembra 2004, je schválené v mene Spoločenstva, s výhradou rozhodnutia Rady o uzatvorení uvedenej dohody vo forme výmeny listov.
Text dohody vo forme výmeny listov je pripojený k tomuto rozhodnutiu.
Článok 2
Predseda Rady je oprávnený určiť osobu(-y) splnomocnenú(-é) na podpísanie dohody formou výmeny listov v mene Spoločenstva, s výhradou jej uzatvorenia.
Článok 3
Dohoda formou výmeny listov sa v Spoločenstve predbežne uplatňuje od 28. februára 2004.
Článok 4
Príležitosti rybolovu určené v článku 1 protokolu sú medzi členské štáty rozdelené takto:
a)
plavidlá so záťahovými sieťami na lov tuniakov:
Španielsko
:
18 plavidiel,
Francúzsko
:
21 plavidiel,
Taliansko
:
1 plavidlo;
b)
plavidlá s dlhými lovnými šnúrami na lov na hladine:
Španielsko
:
20 plavidiel,
Portugalsko
:
5 plavidiel.
Ak požiadavky na oprávnenie členských štátov nevyčerpajú príležitosti rybolovu stanovené v protokole, Komisia môže zohľadniť žiadosti o oprávnenie ktoréhokoľvek iného členského štátu.
Článok 5
Členské štáty, ktorých plavidlá lovia v zmysle tejto dohody, sú povinné oznámiť Komisii množstvo ulovených rýb z každého úlovku v komorskej rybolovnej zóne podľa podmienok vyplývajúcich z nariadenia Komisie (ES) č. 500/2001 zo 14. marca 2001, ktorým sa ustanovujú podrobné pravidlá pre uplatňovanie nariadenia Rady (EHS) č. 2847/93 o monitorovaní úlovkov ulovených rybárskymi plavidlami Spoločenstva vo vodách tretích krajín a na šírom mori (3).
V Bruseli 22. novembra 2004